b"\n_START_ARTICLE_\nAnsaldo\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens d'Ansaldo es remunten a l'any 1846, quan els enginyers Philip Taylor i Fortunato Prandi van establir una taller de construcci\xc3\xb3 i reparaci\xc3\xb3 de maquin\xc3\xa0ria de ferrocarril a Sampierdarena, vora G\xc3\xa8nova. Aquesta companyia, fundada amb un pr\xc3\xa9stec estatal, seria adquirida l'any 1853 per quatre empresaris genovesos que la rebatejarien com a Giovanni Ansaldo & Co._NEWLINE_Els nous propietaris, Giovanni Ansaldo, Raffaele Rubattino, Giacomo Filippo Penco i Carlo Bombrini, tots genovesos, eren partidaris de la unificaci\xc3\xb3 italiana i van comen\xc3\xa7ar el negoci aprofitant la industrialitzaci\xc3\xb3 promoguda pel primer ministre piamont\xc3\xa8s Camillo Benso di Cavour. Despr\xc3\xa9s de la unificaci\xc3\xb3 d'It\xc3\xa0lia, i amb l'objectiu de crear una ind\xc3\xbastria potent per tot el nou pa\xc3\xads, la producci\xc3\xb3 es diversificaria i Ansaldo produiria acer, armament, equipament naval i ferroviari. El 1865 el director d'Ansaldo, Luigi Orlando, va abandonar la companyia i va establir una empresa pr\xc3\xb2pia a Liorna. El nou directiu d'Ansaldo, Carlo Bombrini, va decidir reorientar part del negoci a la producci\xc3\xb3 naval. Bombrini faria construir una drassana al costat de la f\xc3\xa0brica a Sampierdarena. El 1876 el primer vaixell totalment fabricat per Ansaldo va ser avarat, l'Staffetta. Aquest av\xc3\xads, de 1.800 tones de despla\xc3\xa7ament, va servir a la Regia Marina fins al 1914._NEWLINE_Tot i aix\xc3\xb2, la primera d\xc3\xa8cada per les drassanes d'Ansaldo va ser complicada a causa de la compet\xc3\xa8ncia internacional i la pol\xc3\xadtica de lliure comer\xc3\xa7 adoptada pel govern itali\xc3\xa0. A partir del 1880 el Regne d'It\xc3\xa0lia va decidir estimular la industrialitzaci\xc3\xb3 nacional amb una pol\xc3\xadtica proteccionista i Ansaldo va rebre suport estatal per cr\xc3\xa9ixer. Gr\xc3\xa0cies al programa de rearmament patrocinat per l'almirall Benedetto Brin, a finals d'aquella mateixa d\xc3\xa8cada, les drassanes d'Ansaldo s'havien desenvolupat considerablement. Durant aquesta \xc3\xa8poca Ansaldo va aconseguir \xc3\xa8xits notables: l'any 1886,  va comprar una drassana a Sestri Ponente, vora G\xc3\xa8nova. L'any 1889 va produir el que aleshores va ser el motor naval m\xc3\xa9s potent del m\xc3\xb3n, de 19.500 CV, pel cuirassat Sicilia. El 1896 Ansaldo acabaria de fabricar el creuer Garibaldi, comprat pel govern argent\xc3\xad, que va ser molt ben rebut a causa del baix cost i bones caracter\xc3\xadstiques, i que faria cancel\xc2\xb7lar una comanda del govern espanyol al Regne Unit per fer-la a It\xc3\xa0lia. A finals del segle XIX la producci\xc3\xb3 d'Ansaldo estava concentrada en maquin\xc3\xa0ria de ferrocarril i vaixells i ja era una de els companyies m\xc3\xa9s importants del pa\xc3\xads._NEWLINE_Durant el canvi de segle, les dues grans altres drassanes de G\xc3\xa8nova (Attilio Odero i Giuseppe Orlando) van signar un acord de cooperaci\xc3\xb3 amb Terni, el fabricant d'acer m\xc3\xa9s gran d'It\xc3\xa0lia i principal competidor d'Ansaldo. La combinaci\xc3\xb3 Terni-Odero-Orlando va enlla\xc3\xa7ar els centres de fabricaci\xc3\xb3 d'acer i naus m\xc3\xa9s importants d'It\xc3\xa0lia. Per contrarestar-ho, Ansaldo es va aliar amb l'empresa brit\xc3\xa0nica Armstrong que tenia una planta a Pozzuoli, vora N\xc3\xa0pols, formant l'empresa Ansaldo-Armstrong & C. que a finals del 1903 s'havia convertit en l'empresa metal\xc2\xb7l\xc3\xbargica i mec\xc3\xa0nica m\xc3\xa9s important del Regne d'It\xc3\xa0lia._NEWLINE_Aquesta nova companyia seria dirigida per Ferdinando Maria Perrone, un magnat que tenia la majoria d'accions d'Ansaldo. Entre el 1903 i la Primera Guerra Mundial, Ansaldo-Armstrong & C es concentraria en la producci\xc3\xb3 de vaixells de guerra. Un dels fets m\xc3\xa9s destacables \xc3\xa9s que la majoria de les peces de les naus es produ\xc3\xafen a It\xc3\xa0lia, ja que Perrone va promocionar la integraci\xc3\xb3 vertical. Alhora Perrone va aprofitar la combinaci\xc3\xb3 de m\xc3\xa0 d'obra italiana barata, capital angl\xc3\xa8s i els seus coneixements dels mercats internacionals per vendre nombrosos vaixells a Argentina, Brasil, Espanya, It\xc3\xa0lia, Romania i Xile. El 1912, Ansaldo estava en una molt bona posici\xc3\xb3 i es va separar d'Armstrong. Abans de la Primera Guerra Mundial, les drassanes d'Ansaldo a Sestri Ponente eren considerades les m\xc3\xa9s importants del Mediterrani i la companyia es va convertir en un productor d'armament mundial, capa\xc3\xa7 de produir localment armament que poc abans It\xc3\xa0lia hauria hagut d'importar.\n_START_SECTION_\nPrimera Guerra Mundial\n_START_PARAGRAPH_\nL'esclat de la Primera Guerra Mundial suposava una gran oportunitat per la companyia, tot i que el Regne d'It\xc3\xa0lia romangu\xc3\xa9s neutral inicialment. Ansaldo va advocar per l'entrada d'It\xc3\xa0lia a la guerra al costat de l'Entente Cordiale, directa i indirectament, finan\xc3\xa7ant pol\xc3\xadtics que donaven suport a la guerra, alguns dels quals m\xc3\xa9s endavant fundarien el Partit Nacional Feixista._NEWLINE_Els esfor\xc3\xa7os van ser recompensats quan It\xc3\xa0lia va entrar a la guerra. Ansaldo va experimentar un creixement sense precedents, com a principal fabricant itali\xc3\xa0 d'armament, arribant a amassar un capital de 500 milions de lires italianes i donant feina a 110.000 treballadors l'any 1918. A m\xc3\xa9s a m\xc3\xa9s, Ansaldo va esdevenir una important empresa de l'acer i tamb\xc3\xa9 es va introduir en l'aeron\xc3\xa0utica. Al final de la guerra, Ansaldo havia esdevingut el complex industrial m\xc3\xa9s gran del pa\xc3\xads._NEWLINE_La producci\xc3\xb3 d'armament d'Ansaldo va ser crucial per l'esfor\xc3\xa7 de guerra itali\xc3\xa0 durant la Primera Guerra Mundial. Per exemple, despr\xc3\xa9s de la desfeta a la Batalla de Caporetto, els italians van perdre molt d'equipament. Ansaldo, sense esperar l'autoritzaci\xc3\xb3 governamental, va ser capa\xc3\xa7 de subministrar suficient artilleria pesant al Regio Esercito per estabilitzar el front.\n_START_SECTION_\nFeixisme i Segona Guerra Mundial\n_START_PARAGRAPH_\nDespr\xc3\xa9s de la guerra, l'any 1920, sota la direcci\xc3\xb3 agressiva dels germans Mario i Pio Perrone, Ansaldo va intentar guanyar el control de la Banca Commerciale Italiana per assegurar urgentment capital. Quan l'absorci\xc3\xb3 de la banca va fracassar, juntament amb problemes de reconversi\xc3\xb3 a fabricaci\xc3\xb3 civil, l'empresa va entrar en fallida._NEWLINE_L'any 1922, amb l'arribada al poder de Benito Mussolini, l'empresa va ser rescatada pel govern i es va convertir en un precedent per la nacionalitzaci\xc3\xb3 d'altres companyies privades a It\xc3\xa0lia. Durant la d\xc3\xa8cada dels 20 la companyia es va dedicar a la producci\xc3\xb3 de vaixells de guerra gr\xc3\xa0cies al programa d'expansi\xc3\xb3 naval feixista. Eventualment, el 1932, va ser absorbida per l'Istituto per la Ricostruzione Industriale, aturant les seves operacions com a firma privada i passant al sector p\xc3\xbablic de l'economia._NEWLINE_L'enginyer Agostino Rocca es va encarregar de la reestructuraci\xc3\xb3 d'Ansaldo des del 1935 fins al final de la Segona Guerra Mundial. Durant aquest per\xc3\xadode la companyia es beneficiaria de nombrosos contractes estatals. Per exemple, durant el per\xc3\xadode d'entreguerres Ansaldo, juntament amb Fiat, s'encarregaria de la producci\xc3\xb3 de les tanquetes i tancs lleugers italians, com el Carro Veloce 35._NEWLINE_Durant la Segona Guerra Mundial, altre cop, l'empresa creixeria de forma important fabricant tot tipus d'armament i vehicles. L'any 1939, Ansaldo disposava de 22.000 treballadors i l'any 1943 s'havien incrementat fins a 35.000.\n_START_SECTION_\nAbsorci\xc3\xb3\n_START_PARAGRAPH_\nDespr\xc3\xa9s de la Segona Guerra Mundial, altre cop, la conversi\xc3\xb3 a ind\xc3\xbastria civil va ser problem\xc3\xa0tica per la companyia. L'any 1948, l'IRI va confiar la companyia a Finmeccanica, que es va encarregar d'organitzar diferents empreses durant la d\xc3\xa8cada dels 50 i 60. El canvi m\xc3\xa9s notable va ser l'abandonament de totes les activitats de fabricaci\xc3\xb3 naval, sent transferides a l'empresa Italcantieri de Trieste l'any 1966. A partir d'aleshores, Finmeccanica va anar entrella\xc3\xa7ant-se amb Ansaldo m\xc3\xa9s i m\xc3\xa9s fins que el 1993 Ansaldo va deixar d'existir com a empresa independent i va ser absorbida definitivament per Finmeccanica."